Eskom-werker en makkers ná spanwerk vas oor veediefstal | Netwerk24
Deur Anena Burger 06 April 2020 05:50
'n Werknemer van Eskom is Donderdag aangekeer nadat hy na bewering dragtige ooie op die plaas Schilderspan in die Carnarvon-distrik wou steel. Foto: Verskaf
Lt.kol. Dimakatso Mooi, Noord-Kaapse polisiewoordvoerder, sê die drie is in hegtenis geneem nadat hulle met vermoedelik gesteelde skape betrap is.
Die skape is na bewering naby Britstown op die plaas Schilderspan van Donald Jackson gesteel.
Eskom het Saterdag in 'n verklaring bevestig dat een van sy werknemers in verband met 'n klag van veediefstal in hegtenis geneem is en het die voorval ten sterkste veroordeel.
Die verklaring lui dat dié gedrag geheel en al onaanvaarbaar is en dat Eskom die saak deur die regte prosedure en kanale sal hanteer.
Albertus Vermeulen, voorsitter van die Doornfontein-landbouvereniging, sê die vermeende diewe is Donderdag ná 'n enorme spanpoging aangekeer.
Eskom-werker knoop geselsie aan
Hy sê plaaswerkers van Schilderspan het met dragtige ooie in die veld gewerk toe die Eskom-werknemer by hulle stilhou en 'n rukkie gesels.
Hy het daarna glo oor die bult gery en die bakkie dwars in die pad met die agterkant teen 'n draad geparkeer.
Die drie verdagtes het toe na bewering uitgespring en 'n klomp dragtige ooie in 'n hoek van 'n kamp bymekaar gejaag, gevang en begin vasmaak.
Die plaaswerkers, wat na 'n ander kamp op pad was nadat hulle klaar krippe skoongemaak het, het die verdagtes op heterdaad betrap waar hulle glo besig was om die ooie te vang en in die Eskom-bakkie te laai.
Die drie mans het toe glo in die bakkie gespring en weggejaag.
Een van die plaaswerkers het na 'n nabygeleë windpomp gehardloop en na bo geklim om selfoonsein te kry om vir Jackson te ontbied.
Jackson het dadelik die ondervoorsitter van landbouvereniging, Piet Vos, geskakel.
Eskom-bakkie dadelik agtervolg
Vos het onmiddellik gereageer en die Eskom-bakkie agtervolg. Vermeulen sê in daardie stadium was daar net 'n vae stofspoor in die lug wat Vos kon volg.
Terwyl Vos die spoor gevolg het, het hy boere in die omgewing oor die radio ontbied wat weer vir Vermeulen in kennis gestel het. Vermeulen het die Prieska-plaasveiligheidsektore geaktiveer.
Vermeulen sê 20 boere uit die distrik het onmiddellik gereageer en al die ingangs- en uitgangsroetes in die gebied afgesper.
Ná 'n wilde jaagtog deur die veld is die Eskom-bakkie uiteindelik op die Carnarvon-pad voorgekeer.
Vermeulen en konstabels Arno Mouers, Jodine Visagie, Landiswa Nel en Nolene Sideko het kort daarna by die toneel opgedaag.
Vermeulen sê dié polisiespan het hulle uitstekend van hul taak gekwyt en 'n plofbare situasie gou onder beheer gebring. Vermeulen sê hy was beïndruk met hoe deeglik hulle hul ondersoek gedoen het en hoe professioneel hulle die saak hanteer het.